﻿ ওসি মোয়াজ্জেমকে জেলকোড অনুযায়ী ডিভিশন দেওয়ার নির্দেশ
Monday, 24th June , 2019, 05:36 pm,BDST
লাস্টনিউজবিডি, ২৪জুন: ডিজিটাল নিরাপত্তা আইনে মামলায় গ্রেপ্তার ফেনীর সোনাগাজী থানার সাবেক ভারপ্রাপ্ত কর্মকর্তা (ওসি) মোয়াজ্জেম হোসেনের কারাগারে ডিভিশন পাওয়া-না পাওয়ার বিষয়ে কারাবিধি অনুসরণের নির্দেশ দিয়েছেন ট্রাইব্যুনাল।
আজ সোমবার বিচারক মোহাম্মদ আসসামছ জগলুল হোসেন ঢাকার কেন্দ্রীয় কারাগারের জেল সুপারকে ডিভিশন পাওয়া না পাওয়ার বিষয়ে কারাবিধি অনুসরণের এই নির্দেশ দেন। এর আগে সোমবার সাইবার ট্রাইব্যুনালে এ আসামির পক্ষে কারাগারে প্রথম শ্রেণির ডিভিশন প্রদানের আবেদন করেন আইনজীবী ফারুক আহমেদ।
শুনানিতে তিনি বলেন, ‘আসামি মোয়াজ্জেম হোসেন ওসি হিসেবে নবম গ্রেডের অফিসার। তিনি এখনো চাকরিরত। ২০১২ সালের ৩০ জুলাইয়ের গেজেট অনুযায়ী তিনি প্রথম শ্রেণির কর্মকর্তা ও নাগরিক। তাই তিনি কারাগারে প্রথম শ্রেণির কয়েদির মর্যাদার সকল সুযোগ-সুবিধা পেতে পারেন । ‘
নুসরাত জাহান রাফি সোনাগাজী ইসলামিয়া ফাজিল মাদ্রাসার আলিম পরীক্ষার্থী ছিলেন। ওই মাদ্রাসার অধ্যক্ষ সিরাজউদ্দৌলা তাকে যৌন নিপীড়ন করে বলে অভিযোগ ওঠে। এ ব্যাপারে নুসরাতের মা শিরিন আক্তার বাদী হয়ে ২৭ মার্চ সোনাগাজী থানায় মামলা দায়ের করেন। এরপর অধ্যক্ষকে গ্রেফতার করে পুলিশ। মামলা তুলে নিতে বিভিন্নভাবে নুসরাতের পরিবারকে হুমকি দেওয়া হচ্ছিল। অভিযোগের ব্যাপারে থানায় নিজের মোবাইলে নুসরাতের জবানবন্দি রেকর্ড করেন তৎকালীন ওসি মোয়াজ্জেম হোসেন। সেই জবানবন্দির ভিডিও এরপর তিনি ছড়িয়ে দেন বলে অভিযোগ ওঠে।
উল্লেখ্য, গত ৬ এপ্রিল সকালে আলিম পরীক্ষা দিতে সোনাগাজী ইসলামিয়া ফাজিল মাদ্রাসায় যান নুসরাত জাহান রাফি। সেখানে কয়েকজন তাকে অধ্যক্ষের বিরুদ্ধে করা যৌন হয়রানির মামলা তুলে নিতে বলে। তিনি অস্বীকৃতি জানাতে তার গায়ে আগুন ধরিয়ে দেয়া হয়। অগ্নিদগ্ধ নুসরাত ১০ এপ্রিল রাতে ঢাকা মেডিকেল কলেজ হাসপাতালের বার্ন ইউনিটে মারা যান। নানা অভিযোগে সোনাগাজী মডেল থানা থেকে ওসি মোয়াজ্জেম হোসনকে প্রত্যাহার করা হয়।